Veediefstal kos die land minstens R200 m. – kenner | Netwerk24
Deur Sarel van der Walt 12 September 2019 11:51
Vee wat in die afgelope boekjaar gesteel is, het die Suid-Afrikaanse ekonomie minstens R200 miljoen gekos, sê Willie Clack, voorsitter van die nasionale veediefstalvoorkomingsforum.
Die getal vee wat as gesteel aangemeld is, het van 1 April 2018 tot 31 Maart 2019 met 2,9% gestyg tot 29 672. Dié syfer het oor die voorafgaande twee boekjare met onderskeidelik 6,2% en 7,2% gestyg.
"Ons weet nog nie of die toename weens 'n styging in misdaad of 'n beter aanmeldsyfer deur boere is nie. In hierdie stadium is die aanmeldsyfer maar slegs sowat 20%."
Clack sê die werklike getal vee wat gesteel word, is waarskynlik aansienlik hoër.
"As ons die land se boere sover kan kry om alle veediefstalle aan te meld, sal ons 'n beter prentjie kry van wat werklik aan die gang is," sê hy.
Vroeër is berig dat die huiwerigheid om veediefstal aan te meld, deels toegeskryf kan word daaraan dat boere nie veel vertroue in die polisie het om die gesteelde diere terug te kry nie.